देशरत्न, भारत रत्न, देश के पहिला राष्ट्रपति राजेंद्र प्रसाद
“सादा जीवन, उच्च विचार” के सिद्धांत के मानेवाला डॉ. राजेंद्र प्रसाद के जन्म 3 दिसंबर, 1884 में बिहार के सिवान जिला के जीरादेई में भईल रहे।
राजेन्द्र बाबू के पिता महादेव सहाय फारसी अवरू संस्कृत, दुनो भाषा के विद्वान रहले। उनुकर महतारी कमलेश्वरी देवी एगो धार्मिक विचार के औरत रहली ।
राजेन्द्र बाबू के शुरुआती शिक्षा फारसी भईल, जब उ पांच साल के रहले तबहिए से एगो मौलवी उनुका के फारसी सिखावत रहले। एकरा बाद के पढ़ाई खाती राजेंद्र बाबू के 12 साल के उमर में छपरा के जिला स्कूल भेज दिहल गइल। जब राजेंद्र बाबू इहाँ पढ़त रहनी ओहि समय उनुकर बियाह राजवंशी देवी से हो गईल।
आगे के पढ़ाई पूरा करे उ अपना बड़ भाई महेंद्र प्रसाद के संगे पटना चल अईले, इहाँ उनुकर नाम टी.के. घोष के अकादमी में लिखावल गईल। इहाँ राजेंद्र बाबु दु साल तक पढ़ाई कईनी।
एकरा बाद 1902 में राजेंद्र बाबू कोलकाता विश्वविद्यालय में प्रवेश खाती प्रवेश परीक्षा देनी, ए परीक्षा में उनुका के पहिला स्थान मिलल। एकरे चलते उनुका के ओ समय हर महिना 30 रुपया के छात्रवृत्ति भी दिहल गईल। सन 1915 में राजेंद्र बाबू कानून में मास्टर के डिग्री हासिल कईले अवरू स्वर्ण पदक पवले।
राजेंद्र बाबू बहुत तेज अवरू महान विद्वान रहन। उनुकर तेजी ए बात में झलकेला की उनुकर कॉपी के जांच करेवाला लिखलस “परीक्षक के तुलना में परीक्षार्थी निमन बा” (examine is better than examiner)।
कानून के पढ़ाई क वकील बनल राजेंद्र प्रसाद भारतीय स्वाधीनता संग्राम के समय कांग्रेस में शामिल हो गईले अवरू बिहार के एगो बड़ नेता के रूप में उभरले।
1931 में जब महात्मा गांधी “नमक सत्याग्रह” के घोषणा कईले त राजेंद्र बाबू जेल भी गईले, एकरा अलावे उनुका 1942 के “भारत छोड़ो आंदोलन” में भी जेल जाए के परल।
आप भारत के आजादी खाती आंदोलन करे वाला प्रमुख नेता लोगन में से रही अवरु भारतीय राष्ट्रीय कांग्रेस के अध्यक्ष के रूप में भी आपके भूमिका बहुत महत्वपूर्ण रहे। भारत के संविधान बनावे में भी राजेंद्र बाबू के बहुत बड़ योगदान बा, आपके योगदान के ही नतीजा ह की 26 जनवरी 1950 के भारत एगो गणतंत्र बनल आ संविधान लागू भईल।
1950 में जब भारत गणतंत्र बनल, त राजेंद्र बाबू के संविधान सभा देश के पहिला राष्ट्रपति बनवलस। राष्ट्रपति के रूप में राजेंद्र प्रसाद बिना पक्षपात के आपन राज धर्म निबाहे के परंपरा के शुरुवात कईले।
आप राष्ट्रपति होखला से पहिले आजाद भारत में केन्द्रीय मंत्री भी कुछ समय तक रहल रही। आपके लोकप्रियता के अंदाज़ा एही बात से लागेला की आप के पूरा देश एक सुर में राजेन्द्र बाबू भा "देशरत्न" कह के बोलावत रहे।
भारत के पहिला राष्ट्रपति डॉ. राजेंद्र प्रसाद सीधा-साधा, बहुत दयालु अवरू बिना छल-कपट वाला स्वभाव के आदमी रहले। देश अवरू दुनिया उनुका के एगो सीधा-साधा अवरू नरम स्वभाव वाला राष्ट्रपति के रूप में हरमेसा याद करेला।
साल 1962 में राजेंद्र बाबू के भारत के सर्वोच्च नागरिक सम्मान “भारत रत्न” से सम्मानित कईल गईल। राष्ट्रपति पद से हटला के बाद आप राजनीति से संन्यास ले लेनी अवरू बिहार काँग्रेस के वर्तमान मुख्यालय, पटना के सदाकत आश्रम में जीवन बितावे लगनी। 28 फरवरी, 1963 के बीमारी के चलते ए महान नेता के हाथ हमनी के माथा प से उठ गईल।
awa_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva